Overvaal-uitspraak ‘kom op die regte tyd’Foto: ANA. Die Solidariteit Beweging se Skoleondersteuningsentrum (SOS) het Saterdag gesê die konstitusionele hof se besluit om Panyaza Lesufi, die Gautengse LUR van onderwys, se aansoek om appèl teen die Overvaal-uitspraak met koste te weier, kom op die regte tyd met skoolplasings wat voorlê. Melanie Buys, onderwysspesialis by SOS, het gesê skole sal van 3 Augustus die naamlyste van dié leerders wat die skool moet plaas van die Gautengse departement van onderwys (GDO) se gewysigde toelatingsbestuurplan vir 2018/19 ontvang. “Die uitspraak maak dit duidelik dat skole se taalbeleid, sowel as die kapasiteit van alle skole in die omgewing, in ag geneem moet word wanneer hierdie plasings gedoen word. Slegs wanneer al die ander skole in die omgewing 100% vol is, kan die GDO begin om met ŉ skool wat onder kapasiteit is te konsulteer om hul taal- en toelatingsbeleid te verander,” het Buys gesê. “Aanlyn-aansoeke vir graad 1 en graad 8 vir 2019 het reeds in April 2018 geopen. Skole wat alombekend is vir die hoë gehalte-onderrig het binne die eerste dag genoeg aansoeke ontvang om al hul klasse vol te maak. Hierteenoor het ander skole, onder meer in Mamelodi en Ga-Rankuwa, tot vandag steeds minder as 20 aansoeke per skool ontvang. Die hof se uitspraak sal die GDO nou verplig om hierdie skole wat ongewild is weens hul swak standaard, en daarom onderbenut word, reg te ruk. Die aanlynstelsel sal nie gebruik kan word om die gebrek aan gehalte by een skool die probleem van ŉ ander skool te maak nie.” Die SOS het skole aanbeveel om vas te stel of Buys het gesê skole wat jaar na jaar gehalte-onderrig aan hul leerders bied het nog altyd ŉ baie sterk saak uit te maak vir hul gekose taal- en toelatingsbeleid. “Ná die 26 Julie-hofuitspraak word hierdie morele saak nou nóg meer wetlik ondersteun en behoort daar geen rede tot kommer oor die plasingsproses van 3 Augustus te wees nie. Lesufi se versuim om sy werk as amptenaar van die staat te doen, terwyl hy sy politieke agenda dryf, is Woensdag deur die konstitusioneel hof uitgewys en sy pogings ontbloot vir die politiekery wat dit is,” het sy bygevoeg. Skole met vrae of probleme word aangemoedig om die SOS te kontak by [email protected].